《午阴坐清足轩》
宋代·董嗣杲

云过秋天乱擘絮，风透秋窗遗剪刀。
客衣难禁如此候，离家失侣徒呼号。
肌骨癯然病易入，况复加以思虑劳。
行来行往失神隽，蛰此何殊悬壁猱。
莎底促织声更苦，唧唧唧唧声转高。
阑槛谩尔寄清足，石阶半落埋蓬蒿。
无人洗竹起荒翳，脆竿蠹叶缠薜荔。
繁阴不密绝午梦，安得清风袭襟袂。
摧残其来亦已久，心欲扶植茫无计。
钩帘痴坐空搔首，直睨秋云割新霁。
云卷云舒天自空，风生风止窗且闭。
未暇冥搜清足吟，邻园老鹤传孤唳。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。